KOMMISSIONENS FORORDNING (EF) Nr. 132/98 af 20. januar 1998 om gennemførelsesbestemmelser til nedsættelsen af satsen i Rådets forordning (EF) nr. 2345/97 for så vidt angår visse former for levende kvæg og om ændring af forordning (EF) nr. 1462/95 og (EF) nr. 1119/96

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 3066/95 af 22. december 1995 om visse indrømmelser i form af EF-toldkontingenter for en række landbrugsprodukter og om autonom og midlertidig tilpasning af visse landbrugsindrømmelser i Europaaftalerne for at tage hensyn til den landbrugsaftale, som er indgået under de multilaterale handelsforhandlinger i Uruguay-rundens regi (1), senest ændret ved forordning (EF) nr. 1595/97 (2), særlig artikel 8,

under henvisning til Rådets forordning (EF) nr. 1926/96 af 7. oktober 1996 om indrømmelser i form af EF-toldkontingenter for bestemte landbrugsprodukter og om justering, som en autonom overgangsforanstaltning, af indrømmelser på landbrugsområdet, jf. aftalerne om frihandel og handelsanliggender med Estland, Letland og Litauen, for at tage hensyn til aftalen om landbrug indgået under Uruguay-rundens multilaterale handelsforhandlinger (3), særlig artikel 5,

under henvisning til Rådets forordning (EF) nr. 2345/97 af 24. november 1997 om nedsættelse af toldsatsen ved indførsel under WTO-toldkontingentet for levende kvæg (4), særlig artikel 2, og

ud fra følgende betragtninger:

I Kommissionens forordning (EF) nr. 1462/95 af 27. juni 1995 om åbning og forvaltning af et toldkontingent for import for ungtyre til opfedning (1. juli 1995 til 30. juni 1996) (5), senest ændret ved forordning (EF) nr. 425/96 (6), fastsættes en nedsættelse til 399 ECU/ton af den toldsats, der gjaldt for import i 1995/96 af visse levende dyr med oprindelse i Polen, Ungarn, Tjekkiet, Slovakiet, Rumænien og Bulgarien;

i medfør af forordning (EF) nr. 3066/95 og (EF) nr. 1926/96 er Kommissionen blevet bemyndiget til at nedsætte toldsatsen til 399 ECU/ton for visse levende dyr fra ovennævnte lande og fra Estland, Letland og Litauen, der blev importeret i perioden fra den 1. juli 1996 til den 30. juni 1997 i henhold til Kommissionens forordning (EF) nr. 1119/96 af 21. juni 1996 om åbning og forvaltning af et toldkontingent for import for ungtyre til opfedning (1. juli 1996 til 30. juni 1997) (7), senest ændret ved forordning (EF) nr. 29/97 (8); denne nedsættelse bør indrømmes for den pågældende import;

i forordning (EF) nr. 2345/97 fastsættes, at enhver nedsættelse af importtolden i forbindelse med de toldkontingenter, der er fastsat i forordning (EF) nr. 1462/95 og (EF) nr. 1119/96, udstrækkes til at omfatte al import under de nævnte kontingenter; det bør derfor fastsættes, at den for meget opkrævede told for al import i perioden fra den 1. juli 1995 til den 30. juni 1997 under disse kontingenter skal tilbagebetales;

de i denne forordning fastsatte foranstaltninger er i overensstemmelse med udtalelse fra Forvaltningskomitéen for Oksekød -

UDSTEDT FØLGENDE FORORDNING:

Artikel 1

1. Artikel 1, stk. 2, første afsnit, i forordning (EF) nr. 1462/95 affattes således:

»2. Importtolden for det i stk. 1 omhandlede kontingent er 399 ECU/ton + 16 % af værdien.

Anvendelsen af denne toldsats er betinget af, at de importerede dyr opfedes i importmedlemsstaten i en periode på mindst 120 dage.«

2. I artikel 1, stk. 2, i forordning (EF) nr. 1119/96 ændres »582 ECU« til »399 ECU«.

Artikel 2

For import, der er gennemført på grundlag af importlicenser, som er udstedt mellem den 1. juli 1995 og den 30. juni 1997 i henhold til de i artikel 1 omhandlede forordninger, tilbagebetales forskellen mellem 582 ECU og 399 ECU på anmodning af importørerne mod forelæggelse af erklæringen om overgang til fri omsætning for den pågældende import og af den erklæring, der er udstedt i overensstemmelse med bestemmelserne i artikel 880 i forordning (EØF) nr. 2454/93, samt i givet fald af en bekræftet kopi af importlicensen.

Artikel 3

Denne forordning træder i kraft på tredjedagen efter offentliggørelsen i De Europæiske Fællesskabers Tidende.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 20. januar 1998.

På Kommissionens vegne

Franz FISCHLER

Medlem af Kommissionen

(1) EFT L 328 af 30. 12. 1995, s. 31.

(2) EFT L 216 af 8. 8. 1997, s. 1.

(3) EFT L 254 af 8. 10. 1996, s. 1.

(4) EFT L 326 af 28. 11. 1997, s. 1.

(5) EFT L 144 af 28. 6. 1995, s. 6.

(6) EFT L 60 af 9. 3. 1996, s. 1.

(7) EFT L 149 af 22. 6. 1996, s. 4.

(8) EFT L 6 af 10. 1. 1997, s. 17.